Karsten Warholm

**Karsten Warholm** (født 1996) er en norsk friidrettsutøver. Han er verdensrekordholder på 400 meter hekk. Han representerer Dimna Idrettslag og har Leif Olav Alnes som hovedtrener. 

Han ble olympisk mester på 400 meter hekk i Sommer-OL 2020 i Tokyo. I finalen satte han verdensrekord (og olympisk rekord) på distansen med tiden 45,94. Warholm slo da sin egen verdensrekord på 46,70 som han satte 1. juli 2021 under Bislett Games i Oslo. Han hadde også den norske rekorden på 400 m flatt fra 2016 til 2023.

Warholm ble verdensmester på 400 meter hekk i VM i  friidrett i London 9. august 2017 og ble med det første norske mannlige verdensmester i en løpsøvelse. Den 9. august 2018 ble han europamester på 400 meter hekk i EM i friidrett 2018 i Berlin, i VM i friidrett 2019 i Doha forsvarte Warholm VM-gullet fra to år tidligere, og i EM i friidrett 2022 i München forsvarte han EM-gullet fra fire år tidligere. I VM i friidrett 2023 i Budapest ble han verdensmester for tredje gang.

Han er seks ganger norsk mester på 400 meter, i 2014, 2015, 2016, 2017, 2018 og 2019 og sju ganger norsk mester på 400 meter hekk. I tillegg har han to NM-gull på 110 meter hekk og 11 NM-gull innendørs.

Warholm satte verdensbestenotering på 300 meter hekk 11. juni 2020. Han forbedret denne bestenoteringen 26. april 2025, til 33,05 sekunder.

Han ble ungdomsverdensmester i åttekamp i 2013.

## Bakgrunn
Warholm er født i Ulsteinvik, vokste opp på Garsholhaugen på Dimnøya med foreldrene Kristine Haddal og Mikal Warholm, og gikk på Hasund skole. Han og kjæresten Oda Djupvik er bosatt i Oslo, men bor ikke sammen av sportslige årsaker.

## Idrettskarriere
### 2011
Warholm deltok i G15-klassen i ungdomsmesterskapet innendørs i 2011, der han vant 60 meter, 200 meter, 60 meter hekk, høydehopp og lengdehopp.

Utendørs deltok han i Tyrvinglekene i juni, der han vant 100 meter, høydehopp, lengdehopp og tresteg. I Veidekkelekene på Lillehammer vant han 100 meter hekk, høydehopp og lengdehopp, og han kom på tredjeplass på 100 meter med tiden 11,63. Han deltok i DN Galan Youth i juli, der han vant 300 meter hekk med ny personlig rekord på 39,34 og 300 meter med ny personlig rekord på 36,23. Han vant også lengdehopp, og han fikk bronse på 100 meter og i høydehopp. 

I august deltok han i tre NM i friidrett. I junior-NM i friidrett 2011 stilte han i klassen MJ19, og fikk der tre fjerdeplasser; i høydehopp, lengdehopp og tresteg. I Ungdoms-NM vant han 100 meter hekk, høydehopp, lengdehopp og tresteg, men fikk sølv på 100 meter, bak Eric Alberto Marhaug. Han deltok også i NM for senior, der han kom på sjuendeplass i tresteg og 11.-plass i lengdehopp. 

### 2012
Han deltok i tresteg i NM i friidrett innendørs 2012, og fikk der sølv, bak Jonathan Varela Byrkjenes, og fjerdeplass i lengdehopp. En uke senere deltok han i UM inne 2012, og fikk der sølv i høydehopp og på 60 meter hekk, men skadet seg i høydehopp, og måtte stå over resten av konkurransen. 

I juni deltok han i Nordisk juniormesterskap i mangekamp 2012 i Sandnes, der han kom på fjerdeplass, der Joachim Afzahl kom på syvendeplass.  I seniorstevnet Hyundai Grand Prix på Lillestrøm kom han på fjerdeplass i lengde, og han vant alle de fire øvelsene han deltok i i junior-NM i friidrett 2012; 110 meter hekk, høydehopp, lengdehopp og tresteg. Dette var i U20-klassen. Han ble tatt ut til å representere Norge i Nordisk juniormesterskap i friidrett 2012 (U20) i Växjö i Sverige. Der kom han på fjerdeplass på 110 meter hekk og i lengdehopp, og kom på sjetteplass i tresteg.

I Ungdomsmesterskapet 2012 vant han 100 meter, 200 meter, 100 meter hekk, 300 meter hekk, høydehopp, lengdehopp og tresteg. I tillegg deltok han på Dimna ILs lag som vant 1000 meter stafett i Ungdomsmesterskapet i stafetter 2012.

### 2013
I ungdomsmesterskapet innendørs i Steinkjer i 2013 vant han åtte øvelser. I NM i friidrett innendørs 2013 kom han på annenplass i lengde i seniorklassen, kun slått av Jonas Mögenburg. Også i tresteg deltok han i seniorklassen, der han kom på femteplass, og han fikk bronse i lengde uten tilløp, som det kun konkurreres i juniorklassen. I Nordenkampen (Nordic Indoor Match) innendørs i februar kom han på femteplass i lengde. 

Utendørs vant han 100 meter og 110 meter hekk under Dimnalekene, og i Tyrvinglekene vant han 100 meter, 200 meter og 110 meter hekk. I den nasjonale konkurransen under Bislett Games kom han på syvendeplass på 200 meter. Han deltok i Världsungdomsspelen 2013, og vant der 100 og 400 meter, og kom på annenplass på 110 meter hekk, fem hundredeler bak svenske Charles Mitala.

I juli vant han 8-kamp i ungdoms-VM i Donetsk i Ukraina, med personlig rekord på 6451 poeng.
 Han satte også personlig rekord på 100 meter (10,86), kulestøt (12,94), 400 meter (48,09), 110 meter hekk (13,86), høydehopp (2,02) og 1000 meter (2:45,80).

I junior-NM i friidrett 2013 vant han 110 meter hekk, høydehopp og lengdehopp, og fikk sølv i tresteg, bak Marius Bull Hjeltnes. Han deltok i Nordisk juniormesterskap i friidrett 2013 (U20) i Esbo kom han på fjerdeplass i lengdehopp, med 7,06 meter. I tillegg kom han på sjetteplass på 110 meter hekk, og han deltok på Norges lag som kom på andreplass på 4 x 400 meter stafett. Warholm løp her sammen med Håkon Høye, Joachim Sandberg og Markus Loftås.

Han vant 110 meter hekk i NM i friidrett 2013, og kom på fjerdeplass i lengdehopp.

### 2014
I februar vant han både 60 meter hekk og 200 meter i NM i friidrett innendørs 2014. Han fikk sølv i lengdesprang, bak Jonas Mögenburg, og han vant lengde uten tilløp, som var for juniorer. Warholm vant 200 meter, 400 meter og lengdehopp i UM inne 2014, i G18/19-klassen, og han fikk i tillegg bronse i høydehopp i samme klasse, og sølv på 4 x 200 meter stafett i klassen gutter 18-22 år. 

I juni 2014 sette Warholm norsk rekord for junior på 400 meter med tiden 46,31, under Norwegian Grand Prix-stevnet i Florø. Tiden holdt til andreplass i dette seniorstevnet, og i tillegg vant han lengdehopp med 7,35 meter. I den nasjonale 200-meterkonkurransen ved Diamond League-stevnet Bislett Games kom han på andreplass på 200 meter, bak svenske Johan Wissman.

Norge deltok i *first league* i Lag-EM i friidrett 2014. Warholm løp her 400 meter, og kom der på tredjeplass med 47,58 sekunder, og han deltok også på Norges stafettlag som kom på fjerdeplass på 4 x 400 meter stafett. Norge kom på andreplass i lagkonkurransen, med 300 poeng, og rykket med det opp til *super league* i Lag-EM i friidrett 2015. Han deltok også i Världsungdomsspelen 2014, i klassen G19, og vant der 110 meter hekk. Han fikk sølv på 200 meter og lengdehopp, og bronse på 100 meter. Han deltok også i stavsprang, der han kom på 10.-plass. 

I juli deltok han i Junior-VM i friidrett 2014 i Eugene. Han endte på 10.-plass totalt i tikamp, etter at han satte personlig rekord i diskos, 100 meter og stavsprang, og i tikamp totalt, med 7551 poeng. Han vant 100 og 400 meter i denne konkurransen. Han ble også tatt ut til å delta i EM i friidrett 2014 i Sveits, der han stilte på 400 meter, men ble slått ut i innledningsheatet, der han løp på 46,73.

Samme år vant han NM-gull på 400 meter i senior-NM, og på 110 m hekk delte han førsteplassen med Vladimir Vukicevic. Han vant 200 meter, 400 meter, høydehopp og 400 meter hekk i Ungdomsmesterskapet i friidrett 2014, i klassen G18-19, og han fikk bronse på 1000 meter stafett og på 100 meter individuelt. 

### 2015
I NM i friidrett innendørs 2015 fikk han tre seniorgull, da han vant 60 meter hekk, 200 meter og 400 meter. I tillegg kom han på andreplass i lengde uten tilløp, som er for juniorer. Han ble tatt ut til Nordisk mesterskap i friidrett innendørs 2015 (Nordic Indoor Match), der han vant 400 meter med ny norsk rekord på 47,25 sekunder. I UM innendørs vant han 400 meter, nesten fire sekunder raskere enn nummer to, Christian Steen Orbekk. Han vant også 60 meter, 200 meter, 60 meter hekk, høydehopp, stavsprang og lengdehopp.

Han vant tikamp i juniorklassen i NM i mangekamp 2015, med 7295 poeng, som var godt over kravet til junior-EM i friidrett 2015 (U20). Han ble dermed tatt ut til junior-EM, og Warholm fikk der sølv med 7764 poeng, kun slått av tsjekkiske Jan Doležal. Den 11. juni deltok han i Diamond Leaguestevnet i Bislett Games, og på 400 meter kom han der på femteplass, med tiden 46,23, som var ny personlig rekord, samt norsk U19- og U23-rekord på distansen.

Norge konkurrerte i *super league* i Lag-EM i friidrett 2015. På 400 meter vant han sitt heat, men endte på sjuendeplass totalt. I lengdehopp kom han på 12.-plass, og han deltok på Norges lag som kom på ellevteplass på 4 &times; 400 meter stafett. Norge endte sist i lagkonkurransen, og rykket dermed ned til *first league* i 2017. 

Han forsvarte tittelen på 400 meter, og han vant også 400 meter hekk i NM i 2015. Da ble han også tildelt kongepokalen. I tillegg fikk han sølv på 110 meter hekk og i lengdehopp. To uker senere deltok han i junior-NM i friidrett 2015, der han vant 110 meter hekk, 400 meter hekk, lengdehopp og høydehopp, og han fikk bronse på 200 meter. Dimna IL fikk også sølv på 1000 meter stafett med Warholm på laget. 

Nordisk juniormesterskap i friidrett 2015 (Nordic U20 match) ble arrangert i Esbo i Finland. Warholm vant der 110 meter hekk og 400 meter hekk individuelt, og deltok på både 4 &times; 100 meter og 4 &times; 400 meter stafett, der Norge vant begge. I september vant han 100 meter, 200 meter, 400 meter, 110 meter hekk, 400 meter hekk, høydehopp, stavsprang og lengdehopp, og Dimna IL vant i tillegg 1000 meter stafett.

### 2016
I Nordisk mesterskap i friidrett innendørs 2016 (Nordic Indoor Match) i Växjö vant Warholm 200 meter, og kom på fjerdeplass i lengdehopp. Han deltok også på Norges lag som vant 4 &times; 400 meter stafett. Han vant 400 meter i UM innendørs 2016, og han vant 200 meter, 400 meter og lengdehopp i NM i friidrett innendørs 2016.

Han satte ny norsk rekord på 400 m hekk med 49,62 i Florø Friidrettsfestival 4. juni 2016. Han deltok i Diamond League-stevnet Bislett Games 2016, der han kom på femteplass på 400 meter hekk, og han vant samme distanse i Norwegian Grand Prix-stevnet i Oslo.

Han forbedret den norske rekorden på 400 meter hekk til 49,45 den 1. juli 2016 i Världsungdomsspelen i Gøteborg. Han vant denne øvelsen, over to sekunder foran Jonathan Carbe. I EM i friidrett i Amsterdam 7. juli 2016 forbedret han rekorden enda en gang, til 48,84, i semifinalen. I finalen løp han på 49,82 og endte på sjetteplass. I NM i friidrett på Ravnanger vant han 400 m og 400 m hekk og ble tildelt kongepokalen for andre år på rad. Dimna IL vant også 1000 meter stafett med Warholm på laget. Grunnet feil på både tidtakersystemet og backupsystemet fikk Karsten Warholm bare registrert manuell tid på 400 meter i NM, denne ble 45,8 sekunder. Selv om denne tiden er lavere enn Quincy Douglas' norske rekord fra 1999, på 46,11, teller ikke tider tatt manuelt som offisielle rekorder.

I Sommer-OL 2016 i Rio vant han sitt forsøksheat på 400 m hekk med ny norsk rekord 48,49. I semifinalen kom han på fjedeplass i sitt heat, og gikk ikke til finalen.

I Kristiansand 31. august 2016 satte Warholm norsk rekord på 400 m med tiden 46,10, ett hundredel bedre enn Quincy Douglas gamle rekord fra 1999.

### 2017

I NM i friidrett innendørs 2017 vant han 200 og 400 meter.
Den 11. februar tangerte Warholm verdensbestenoteringen på 300 meter hekk innendørs, med 34,92 sekunder, da han vant denne øvelsen i Nordisk mesterskap i friidrett innendørs 2017 (Nordic Indoor Match). Det er kun Llewellyn Herbert fra Sør-Afrika som har løpt like raskt, i 1999. Øvelsen 300 meter hekk var imidlertid ikke en del av mesterskapet. Warholm fikk likevel med seg en gullmedalje; Norge vant 4 &times; 300 meter stafett.

Han forbedret den norske rekorden på 400 meter med over ett sekund i Florø Friidrettsfestival den 10. juni, da han løp på 44,87. Han senket den norske rekorden på 400 meter hekk til 48,25 sekunder, da han vant Diamond League-stevnet på Bislett Games 15. juni. Han vant også det påfølgende Diamond League-stevnet Stockholm Bauhaus Athletics, og gikk med det opp i ledelsen i Diamond League 2017.

Norge deltok i *first league* i Lag-EM i friidrett 2017, og Warholm deltok på 400 meter hekk. Han fikk tredje beste tid i kvalifiseringsheatene, med tiden 50,25, og kvalifiserte seg med det til finalen. I finalen løp han sitt nest raskeste løp noensinne (48,46), og vant denne øvelsen, over et halvt sekund foran tyrkiske Yasmani Copello. Norge endte på sjetteplass i lag-EM, og beholdte med det plassen sin i first league.

I juli deltok han i U23-EM i friidrett 2017. Han vant sitt innledningsheat på 400 meter, med 46,06, og kvalifiserte seg med det til finalen. I finalen løp han på 45,75, og fikk sølv, bak Luka Janezic fra Slovenia. Dagen etter vant han gull på 400 meter hekk, med tiden 48,37.

I Friidretts-VM 2017 i London tok Warholm gullmedalje i 400 meter hekk på 48,35 foran Yasmani Copello som representerer Tyrkia, og Kerron Clement fra USA.

Han vant to av stevnene i Diamond League 2017, og gikk til Diamond League-finalen med 16 poeng. I finalen i Zürich (Weltklasse) satte han norsk rekord med 48,22, og kom på andreplass bak Kyron McMaster.

I friidretts-NM i Sandnes vant han både 400 meter, 400 meter hekk og stafettgull på 1000 meter stafett sammen med Dimna IL. Han vant også kongepokalen for tredje år på rad.

### 2018
Han sesongstartet 27. januar, i Dimna Games i Ulsteinvik, og satte der ny norsk rekord på 400 meter innendørs. Han løp på 45,88, og vant løpet foran Patryk Adamczyk som løp på 47,75. Den 10. februar satte han ny bestenotering i verden på 300 meter hekk innendørs, i et stevne i Tammerfors, med tiden 34,26.

Han sesongdebuterte utendørs 31. mai, i Diamond League-stevnet i Roma. Han senket da den nordiske rekorden på 400 meter hekk til 47,82, og kom på andreplass bak Abderrahman Samba.

10. juni forbedret Warholm sin rekord og slo den nordiske rekorden på 400 meter hekk til 47,81 under Diamond League-stevnet i Stockholm etter å ha kommet på andreplass bak Abderrahman Samba. 21. juli ble rekorden ytterligere forbedret da han løp på 47,65 i London.

I EM i friidrett 2018 i Berlin fikk han raskeste tid i semifinalene, med 48,67 sekunder. I finalen satte han ny norsk rekord med 47,64 sekunder, og vant med det sitt første individuelle EM-gull som senior. Tiden var også europeisk U23-rekord på 400 meter hekk.

### 2019
Warholm og Dimna IL arrangerte for første gang innendørsstevnet Karsten Warholm International i 2019, og han vant der 400 meter med ny norsk rekord på 45,56 sekunder. I EM i friidrett innendørs 2019 i Glasgow vant han 400 meter med tiden 45,05, som var ny norsk rekord og en tangering av Thomas Schönlebes europeiske rekord fra 1988. Han vant 400 meter i Nordisk mesterskap i friidrett innendørs 2019 i Rud i Bærum. 

Utendørs debuterte han i Diamond League-stevnet i Stockholm 30. mai, der han vant 400 meter hekk. I Bislett Games 13. juni senket Warholm sin norske rekord med 31 hundredeler til 47,33. Dermed satte han også ny europarekord, tre hundredeler under Stéphane Diaganas nesten 24 år gamle rekord fra juli 1995. Warholm forbedret sin personlige rekord på distansen ytterligere til 47,12 i Diamond League-stevnet i London 20. juli.

I Diamond League-finalen på Letzigrund i Zürich 29. august 2019, vant Karsten Warholm 400 meter hekk på ny europarekord, 46,92. Det var samtidig den nest beste tiden i verden noensinne. Kun Kevin Young hadde løpt raskere, med 46,78, som han oppnådde da han vant denne øvelsen i Sommer-OL 1992.

I VM i friidrett 2019 i Doha forsvarte Warholm VM-gullet fra London to år tidligere. Han fikk tiden 47,42. Det var Norges niende VM-gull i friidrett gjennom tidene og første gang en nordmann forsvarte sitt VM-gull. Warholm gikk dermed ubeseiret gjennom sesongen 2019.

### 2020
Warholm satte ny bestenotering i verden på 300m hekk under «Impossible Games» på Bislett Stadion i juni med 33,78.
Ny banerekord i Berlin på 47,08 på  400 meter hekk. Han deltok i Diamond League 2020, men denne sesongen ble det ikke kåret noen sammenlagtvinner. Han vant fire av Diamond League-stevnene denne sesongen. 

### 2021
Warholm satte ny bestenotering i verden på 300 meter hekk under «Bislett Night of Highlights» 3. juni med tiden 33,26.

Den 1. juli 2021 satte Warholm ny verdensrekord på 400 meter hekk under Bislett Games med tiden 46,70. Tiden var åtte hundredeler bedre enn Kevin Youngs gamle rekord fra OL i Barcelona i 1992.

Den 3. august 2021, under OL i Tokyo, slo han sin egen verdensrekord fra Bislett Games, med tiden 45,94, og satt dermed også ny olympisk rekord. Han kvalifiserte seg til finalestevnet i Diamond League 2021, som var Weltklasse Zürich, og med seier der vant han 400 meter hekk under Diamond League 2021. 

Den 16. oktober ble Warholm presentert som årets mannlige utøver av Det europeiske friidrettsforbundet (EA) for andre år på rad.

I 2021 ble Warholm som første nordmann kåret til Årets mannlige friidrettsutøver i verden av Det internasjonale friidrettsforbundet.

### 2022
Han sesongåpnet 5. juni under Diamond League-stevnet i Rabat i Marokko, men brøt 400 meter hekk etter den første hekken, med smerter bak høyre lår.

Under VM 2022 i Eugene kom Warholm på sjuendeplass på 400 meter hekk.

EM 2022 i München var Warholms første konkurranse siden Eugene-VM. Warholm gikk greit videre fra kvalifiseringen den 19. og vant dagen etter finalen på 400 meter hekk med tiden 47,12, som var ny mesterskapsrekord.

5. november mottok Warholm Dialektprisen fra Norsk Målungdom.

### 2023
Warholm sesongåpnet i Bislett Games med 46,52 som var hans til da nest beste tid på 400 meter hekk noensinne. Under NM i friidrett på Jessheim løp han på 46,76 som var hans til da fjerde beste tid noensinne, og han fikk tildelt kongepokalen. I Diamond League-stevnet i Monaco 21. juli løp han på 46,51, hans nest beste tid noensinne og ny stevnerekord for Diamond League.

Han forsvarte VM-gullet sitt på 400m hekk under VM i friidrett 2023 med tiden 46,89.

### 2024
Kort tid før Innendørs-VM i Glasgow ble det kjent at Warholm ville stille til start på 400 meter uten hekker. Han tok seg greit til finalen fra kvalifiseringen fredag 1. mars, men i finalen dagen etter måtte han se seg slått på oppløpssiden av belgieren Alexander Doom.

Tidlig i sesongen vant han 300 meter hekk under Trond Mohn Games, og han ble nummer to på 400 meter hekk under Bislett Games. Warholm vant EM i friidrett 2024 – 400 meter hekk menn med 46,98 i juni. Han fikk sølv på 400 meter hekk under Sommer-OL 2024, 0,6 sekunder bak Rai Benjamin. Han avsluttet sesongen med en uformelt tvekamp mot Armand Duplantis, der de løp 100 meter i forbindelse med Weltklasse Zürich, men måtte se seg slått av stavhopperen. I tillegg skadet han hamstringen, og måtte avslutte sesongen etter dette løpet.

### 2025
Han konkurrerte ikke innendørs denne sesongen, men debuterte ved Xiamen Diamond League i Kina 26. april, sesongens første Diamond League-stevne. Der vant han 300 meter hekk med ny bestenotering i verden, med 33,05 sekunder.

På Diamond League-stevnet i Chórzow 16. august 2025 løp Warholm på 46,28 som var hans nest beste tid noensinne og den tredje beste i verden. Warholm stilte dermed med et favorittstempel i VM i Tokyo. Der ble det ikke bedre enn femteplass etter at han fikk en liten skade i leggen i finalen.

## Personlige rekorder

## Warholms løp på 400 m hekk under 47 sekunder
Per 28. august 2025 har Warholm løpt under 47 sekunder i 15 konkurranser. Warholms konkurrenter, Rai Benjamin har 14, og Alison dos Santos har åtte løp under 47 sekunder. Abderrahaman Samba og tidligere verdensrekordholder, Kevin Young, har begge ett løp hver på 46-tallet. Tabellen under gir en oversikt over Warholms løp. 

## Utmerkelser
* 2017 – *Rising star of the year* (Det europeiske friidrettsforbundet)
* 2017 – Aftenpostens gullmedalje
* 2017 – Sportsjournalistenes statuett
* Årets mannlige sportsutøver (Idrettsgallaen 2018, 2020 og 2022)
* Utøvernes pris (Idrettsgallaen 2018 og 2020)
* Årets navn (Idrettsgallaen 2018 og 2020)
* Årets forbilde (Idrettsgallaen 2019)
* 2020, 2021 – Årets mannlige utøver, Det europeiske friidrettsforbundet (EA).

## Referanser


## Eksterne lenker
* 
* 
* 
* 
*  Min Friidrettsstatistikk - Karsten Warholm